MINISTARSTVO obrane Republike Hrvatske (MORH) priopćilo je da je trideseti hrvatski kontingent (HRVCON) upućen u NATO operaciju potpore mira u američke baze u Republici Kosovo.

Trideseti hrvatski kontingent iz vojarne Knez Trpimir u Divuljama kod Trogira upućen je u NATO operaciju potpore miru u Republici Kosovo, u kojoj hrvatske snage sudjeluju zadnjih deset godina, priopćili su iz MORH-a.

Odlazak kontingenta ispratio je načelnik stožera 93. zrakoplovne baze pukovnik Boris Panić koji je istaknuo kako Hrvatsko ratno zrakoplovstvo (HRZ) u misiji na Kosovu kontinuirano sudjeluje od 2009. godine, a kroz svih 30 misija uz ljudstvo sudjelovalo je i zrakoplovstvo s po dva helikoptera Mi-8 MTV1/Mi-171Sh.

Zapovjednik 30. kontingenta bojnik Stjepan Stepić poručio je da su vojnici dobro pripremljeni, iskusni i spremni za još jednu misiju.

Tekst se nastavlja ispod oglasa

"Punih deset godina naši pripadnici daju svoj doprinos potpori izgradnje i održavanja mira i stabilnosti u Republici Kosovo pod okriljem NATO-ove operacije, a naša je uloga i ovoga puta potvrditi punu posvećenost što uspješnijoj provedbi misije te dostojanstveno i časno predstaviti našu domovinu", kazao je Stepić.

Temeljna zadaća hrvatskih vojnika na području američke baze Bondsteel u Ferizaju je prijevoz osoba i tereta, navodi se u priopćenju.